کھڑی ݙیندی آں سنہڑا۔۔۔۔

کھڑی ݙیندی آں سنہڑا۔۔۔۔

(عاشق خان بزدار)

[اے لکھت سُنڄاݨ دی پنجوی لڑی مئی۔2004 اچ چھپی ہئی)

1986 دی او شام یاد ہے جݙاں بنگلہ کورائی اچ سرائیکی لوک سانجھ بݨی ہئی، جیندی مونڈھی ستاویز "اعلانِ بنگلہ کورائی" دے ناں نال جاری کیتی ڳئی۔ اوں رات سرائیکی کانفرش تھئی۔ جُھمر، ڳالھ مُہاڑ اتے ڳاوݨ دا پروگرام کیتا ڳیا ہا۔ سنگت دے کیا جذبے ہن جو سخت سردی دے باوجود کٹھی تھئی۔۔۔ول ݙوجھے سال ݙو ݙیہاڑے دا سرائیکی ادبی ثقافتی میلہ  مہرے والہ اچ شروع تھیا جیندے وچ سرائکی وسیب دے سب معتبر مُہاندرے کٹھے تھئے۔صدراتی ایوارڈ یافتہ سفرنامہ "پیت دے پندھ" اتے ناول "چھولیاں دے سرائیکی دے نامور لکھاری سئیں محمد اسماعیل احمداݨی اپݨی تریجھی کتاب "امر کہاݨی" اچ لکھیا ہا جو سرائیکی اسمان دے سب ستارے مہرے والے دی سرزمین تے لتھے ہن۔ پندھ ہا تھیندا پیا ہا' مقصد دی ہائی ودھدی پئی ہائی۔

ول پتہ نئیں کیا تھیا جو سرائیکی لوک سانجھ دے مُہاندریں صلاح کر کے سرائیکی لوک سانجھ دے میلے دا بائیکاٹ کر ݙتونے لیکن سرائیکی لوک سانجھ راجݨ پور دی سنگت سرائیکی میلے دی روایت کوں جیندا رکھیا۔ ایں نومبر اَٹھارواں ݙو روزہ سرائیکی ادبی ثقافتی میلہ منعقد تھیا جیندے اچ ڳالھ مُہاڑ، سرائیکی مشاعرہ، سرائیکی لوک تماشا دی طرفوں سرائیکی ڈعامی، سوانگ، جُھمر، سرائیکی لوک موسیقی، کتابیں دی نمائش اتے سرائیکی کھیݙیں دے پروگرام پیش کیتے ڳئے۔ سرائیکی میلے دے پوسٹر اچ ہُݨ تائیں سرائیکی لوک سانجھ دی پُراݨی اتے ننویں سنگت دے ناں لکھئے ویندن پئین توڑیں جو او سنگت شرکت نئیں کریندی۔ نہ وت سنگت کݙاہیں خط پتر لکھئے یا کہیں رسالے اچ معذرت دی شکل وچ اپݨے آوݨ، نہ آوݨ بارے کُجھ ݙسائے۔ جے کُجھ لکھیا ݙسیا ونڄے ہا تاں چنڳی ڳالھ ھئی۔ ہو سڳدے کوئی ساݙا طریقہ اݨ بھاوݨاں ہووے ہا تاں اَساں اونکوں بھاوݨاں بݨاؤں ہا۔ دانشور دوست جیڑھا کُجھ سمجھن اساں مطمئین ہوں جو خواجہ فرید سرائیکی ادبی ثقافتی میلہ دا فنکشن ٹھیک کھڑے کریندوں اتے خود ایں پڑ وچ کھڑ تے علاقے وچ سرائیکی شعور دی راند رسائی کھڑوں۔

سرائیکی لوک سانجھ دے دوستیں دی بے پرواہی دی وجہ کنوں ٻیاں تنظیماں سرائیکی لوک سانجھ دیاں ٻانہہ ٻیل بݨ تے میلے کوں وݙا بݨائی کھڑن۔ سرائیکی لوک سنگت اپݨیاں صلاحیتاں این جی اوز دے لیکھے لاݙتن۔ اللہ کرے او اپݨیں ننویں ذمہ واریاں کوں نبھاوݨ وچ کامیاب تھیون۔ کوئی اعتراض نئیں۔ پتہ ہے جو اے سنگت NGOs دے پلیٹ فارم توں تے سرائیکی سانگے کم پئی کریندی ہووے۔ پتہ اے ساکوں کلہا کرݨ اچ سنگت حق بجانب ہہوے۔ کاش کوئی سنگتی ساکوں اصل صورتحال کنوں باخبر کرے۔ بے شک ساکوں خط نہ لکھے پر "سُنڄاݨ" وچ مضمون لکھ چھوڑے۔ اساں پڑھ کے اوندا جواب لکھسوں۔ شیت دوری دا مسئلہ مُک ونڄے۔ اساں ول سارے کٹھے تھی ونڄوں اتے ننویں سفر دے پاندھی بݨ ونڄوں۔ باقی سُنڄاݨ بھیڄݨ اتے مجلس ادرات وچ شامل کرݨ دا شکریہ